વુમનાઈઝર પુરુષો દેખાવડા, સત્તાશાળી, ચાર્મિંગ અને કાળજી રાખનારા હોય છે. સ્ત્રીઓને સ્ત્રી હોવાનો અહેસાસ કરાવી શકનાર પુરુષ જ વુમનાઈઝર હોઈ શકે. વુમનાઈઝર સ્ત્રીને શું જોઈએ છે તે જાણતો હોય છે. સ્ત્રીનો આદર કરી શકનારો વ્યક્તિ પણ વુમનાઈઝર હોઈ શકે છે. સ્ત્રીને ખુશ કરી શકનાર વ્યક્તિ જ વુમનાઈઝર બની શકે. એકાદ બે લગ્નબાહ્ય સંબંધો રાખનાર વ્યક્તિ વુમનાઈઝર છે એવું કહી ન શકાય. વુમનાઈઝર વ્યક્તિ સંવેદનશીલ હોઈ શકે, પરંતુ તેને એક જ સ્ત્રી સાથે સંબંધ બાંધીને સંતોષ ન થાય. એ પણ જરૂરી નથી કે દરેક સ્ત્રી સાથે તેને સેક્સુઅલ સંબંધો જ હોય. એ વ્યક્તિને સતત અહેસાસ જોઈતો હોય છે પોતાના અહમ્ને પોષવા. વુમનાઈઝર વ્યક્તિ ખરાબ નથી હોતી તો સારી પણ નથી હોતી. તેનો ઈલાજ કરાવવાની જરૂર હોય છે. જો કે વુમનાઈઝર સમાજમાં પ્રસિદ્ધ, સફળ હોય છે તેને કારણે એનો વિરોધ જોઈએ એવો થતો નથી. વળી મોટેભાગે આવી વ્યક્તિઓ સાથે સ્ત્રી તેમના વ્યક્તિત્વથી અંજાઈને પોતાની મરજીથી જ તેની સાથે જોડાતી હોય છે એટલે બળાત્કારનો આરોપ પણ કરતા ડરતી હોય છે. હા મોટેભાગે આવી વ્યક્તિઓ સ્ત્રીને છેતરીને જ તેની સાથે સંબંધ બાંધતી હોય છે. એટલે કેટલાય કિસ્સાઓમાં સ્ત્રીની મરજી ન હોવા છતાં તેનું એક્સપ્લોઈટેશન પણ થતું હોય છે.